***“O NOUĂ ŞANSĂ LA UN CLICK DISTANŢĂ”***

PROIECT CÂŞTIGAT ÎN CADRUL PROGRAMULUI IT  ***ASSOCLIC II***

**Cea de-a doua etapă Assoclic din noiembrie 2014 ne-a oferit ocazia să participăm la programul de donaţii IT al asociaţiei “Ateliere fără frontiere” şi să câştigăm cu proiectul depus un număr de 5 computere.**

Este o imensă bucurie să ne aflăm printre cei 162 de laureaţi care au primit în total 500 de calculatoare, deşi numărul iniţial de cereri de calculatoare incluse în proiectele eligibile a fost de 2.572. Programul Assoclic **a fost organizat de asociatia “*Ateliere Fără Frontiere”* care** a gândit un instrument de combatere a situaţiei deficitare actuale în domeniul utilizării calculatoarelor şi care este raspunsul la nevoile de material informatic, prin echiparea cu calculatoare recondiţionate a structurilor din Romania care dezvoltă programe de acces la educaţie, formare şi integrare a persoanelor defavorizate, prin acces la IT&C.

În mod concret, asociaţia **“*Ateliere Fără Frontiere”* identifică prin programele de tip concurs de proiecte structuri din România care necesită utilizarea computerului ca unealtă de educaţie, formare şi/ sau integrare a persoanelor defavorizate prin dotarea instituţiilor câştigătoare cu cele mai bune pachete informatice recondiţionate pentru ca iniţiativele lor să devină realitate.** Este vorba despre valorificarea materialului informatic uzat conform normelor europene de mediu – directive DEEE (tratarea deşeurilor de echipamente electrice şi electronice) care se aplică gradual în România după aderarea la Uniunea Europeană.

Proiectul care a fost depus de către *Şcoala Gimnazială Specială “Constantin Păunescu”* din Tecuci a fost elaborat de către prof. Doruş Iuliana în colaborare cu prof. Rusu Carmen şi a fost depus la începutul lunii noiembrie 2014. În urma aplicării, s-au câştigat 5 pachete informatice care includ: unitate centrală, monitor LCD, tastatură, mouse şi cabluri.

Proiectul își propune să faciliteze accesul la diverse informații educative existente în format electronic aprobate de Ministerul Educației sau alte materiale documentare și informative existente în colecțiile bibliotecii școlii, arhivelor profesorilor sau pe site-urile de specialitate. În aceeași măsură, proiectul urmărește dezvoltarea competențelor de utilizare a computerelor cu Internet în rândul elevilor. Printre obiectivele proiectului se numără: *constituirea unei baze de date accesibile prin intermediul Internetului în cadrul bibliotecii școlii, dar și în cadrul sălilor de clasă*; *instruirea diferențiată individuală, pe nivel de vârstă, cu ajutorul soft-urilor educaționale* precum şi *dobândirea și/sau dezvoltarea aptitudinilor de utilizare a noilor tehnologii şi dispozitive IT şi de utilizare a facilităţilor oferite de Internet în rândul elevilor.*

În perioada desfăşurării proiectului, cât şi după finalizarea acestuia, sunt aşteptate următoarele rezultate: creșterea numărului de elevi alfabetizați digital precum şi desfășurarea lecțiilor digitale într-o măsură preponderentă celei clasice. În principal, se urmăreşte augmentarea numărului de cursuri în care se utilizează TIC în procesul de predare.

De asemenea, este de aşteptat şi de dorit ca, odată cu introducerea fenomenului e-learning în şcoli şi cu dotarea acestora cu echipamente informatice necesare, Ministerul Educaţiei să facă demersuri astfel încât să actualizeze curriculum-ul după care se predă elevilor cu deficienţe mintale pentru a permite o educaţie în conformitate cu cerințele educaționale specifice şi cu mijloace moderne de predare-învăţare.

Mulţumim membrilor *„Ateliere fără frontiere”* şi partenerilor acestora : **Kaufland Romania, BRD-Groupe Société Générale (sprijin financiar) şi ECOTIC, DHL Express Romania, Romcarton, Techsoup Romania, CD Press, Romania Pozitiva şi Ştiri ONG (sprijin operaţional).**

**Prof. Doruş Iuliana**